Հետևաբար բնական է, որ օր օրի ուժ առնող հայկական պետությունն էլ այսօր ձեր կողքին է, մշտապես պատրաստակամ աջակցելու, սատարելու Հայկական բարեգործական ընդհանուր միությանը` իր հայրենանվեր և հայապահպան առաքելության իրականացման ճանապարհին: Հայրենիքն ու Սփյուռքը փոխշաղկապված են ինչպես մի կենդանի օրգանիզմ, և առանց մեկը մյուսին սատարելու չեն կարող առաջընթաց ունենալ, դիմակայել մարտահրավերներին: Ուրիշ ո՞վ կարող է և պետք է հոգ տանի աշխարհասփյուռ հայության մասին, եթե ոչ վերածնված Հայաստանի Հանրապետությունը, և ո՞վ պետք է սատարի հային ու Հայրենիքին, եթե ոչ կազմակերպված, համախմբված հայկական Սփյուռքը: Հայրենիքի և՛ հաջողությունները, և՛ բացթողումները, և՛ պարտությունները, և՛ հաղթանակները բոլորինս են: Մենք հպարտ ենք միմյանցով, ուժեղ ենք միասին և միասին էլ կառուցելու ենք համայն հայության երազած Հայրենիքը: